**Mednarodni dan enotne evropske številke 112**



Jutri bo 11. 2., mednarodni dan enotne evropske številke za klic v sili 112. Ta datum ni naključno izbran – zapišite datum 11. 2., zbrišite ločili in dobili boste 112. Klici na številko 112 so brezplačni, **ljudem pa so na tej številki dosegljive nujna medicinska pomoč, pomoč gasilcev, nujna veterinarska pomoč ter pomoč gorskih, jamarskih in drugih reševalnih služb in policije.** Na številko 112 je mogoče poklicati na pomoč v vseh 28 državah članicah Evropske unije, v večini držav na Balkanu in v posameznih delih Rusije.

**V vseh 13 regijskih centrih za obveščanje, ki v Sloveniji sprejemajo klice na pomoč, bo 11. februarja dan odprtih vrat. Na ta dan lahko centre obišče vsak,** ki ga zanima, kako potekata sprejemanje klicev v sili in aktiviranje reševalcev. **T**radicionalno vabimo predšolsko in šolsko mladino, ki si centre lahko ogleda **med 9. in 11. uro**, vsi ostali pa **med 12. in 14. uro**. Letos smo posebej povabili študente, predvsem tiste, ki so vključeni v mednarodno izmenjavo študentov Erasmus.

Ob mednarodnem dnevu enotne evropske številke za klic v sili 112 vas v četrtek, 11. februarja 2016, ob 11. uri vabimo na novinarsko konferenco v Regijski center za obveščanje Maribor, Cesta prve proletarske brigade 21 (Gasilska brigada, II. nadstropje). Uprava RS za zaščito in reševanje novinarsko konferenco vsako leto organizira v drugem regijskem centru za obveščanje, letos v mariborskem.

Beseda bo tekla o intervencijah ob naravnih in drugih nesrečah, ki so se v Sloveniji pripetile v minulem letu, o statistiki in analizi klicev v sili, ki jih je lani prejelo vseh 13 regijskih centrov za obveščanje, o tehnoloških novostih, s katerimi je nadgrajena oprema v centrih za sprejemanje klicev v sili (izpostavljen bo sistem za določanje lokacije kličočega AML) in o evropskem razvojnem projektu NEXES, ki se ukvarja z razvojem storitev na področju klicev v sili, ki jih omogočajo nove telekomunikacijske tehnologije in pametni telefoni nove generacije.

**Vabljeni!**

Uprava RS za zaščito in reševanje